**Svetlo v tme**

„Dočerta, spadol mi mobil! Je pod tebou!“

„Nechaj ho tam, šoférujem.“

„Ale ja ho potrebujem, je pod tebou. Keby si sa len troška natiahla, tak ho máš!“

Buuuum!!!

S hrôzou som sa posadila na posteľ. Opäť tá istá nočná mora. Prekliata technika! Keby jej nebolo, moja mamička by ešte žila. Táto spomienka sa mi vynára noc čo noc, trýzni ma a nedovolí mi ani oko zažmúriť. Moje kruhy pod očami už nie sú kruhmi, ale obrovskými čiernymi oblúkmi, ktorých čierňava sa mi usadila pod očami a nemieni sa svojho miesta vzdať.

Budík ukazuje šesť hodín, je sobota. Už nevládzem! Všetko sa na mňa rúti, predmety v miestnosti sa na mňa škeria, posmievajú sa mi, ukazujú na mňa a kričia, že za to môžem len ja! Musím ísť von. Áno, čerstvý vzduch osvieži moju myseľ a privedie ma na iné myšlienky. Odoženie predstavu, že som prišla o jediného človeka, ktorému na mne skutočne záležalo a ktorý by pre mňa urobil nemožné v jedinom lusknutí prstov. Ale hlavne musím odísť z dosahu štyroch stien, z môjho murovaného väzenia, ktoré mi zamestnáva myseľ od úsvitu do súmraku, od súmraku do úsvitu a trhá moju boľavú dušu na franforce.

Mám chuť rozprestrieť krídla, letieť do krajiny večného pokoja, nájsť svoju nirvánu, svoju oázu šťastia. No nesiem na sebe nesmiernu ťarchu, ktorá ma vždy stiahne naspäť na zem. Aj teraz sa bezcieľne potulujem mestom. V skorých ranných hodinách nikoho nestretám. Obyvatelia mesta sa oddávajú spánku, žijú si bezstarostný život a nestarajú sa o iných. Každý z nich má totiž niekoho, pri kom sa zobudí do dnešného pochmúrneho rána. Akoby aj počasie cítilo so mnou. Už dávno zabudlo na slnečné lúče, ktoré hladia tvár, zabudlo na veselé barančeky plávajúce po oblohe. Ani len vtáky už neláka vyletieť vysoko do výšin. Na oblohe sa zrkadlí môj duševný stav. Navôkol masy tmavých oblakov lemujú obzor zo všetkých strán. Samo nebo má chuť čochvíľa spustiť smutnú pieseň a rozbubnovať celú zem svojím nárekom. Vo mne sa priam schyľuje k búrke.

A je to tu! Prvé kvapky sa osmelili zmáčať mi vlasy. Chladia tvár a moju rozohnenú myseľ. Nemala by som tu stáť. Kam sa však skryť? Ako blesk z neba prichádza spomienka na mamu. Bola som ešte malinké dievčatko a ona ma viedla za ruku do kostola. Mala na sebe prekrásne žlto-modré šaty posiate kvetmi a ja som svojimi detskými nožičkami cupitala vedľa nej. To boli časy, keď som bola voľná ako motýľ. Ešte pár krokov a už budem pri chráme. Šedá stavba pôsobí trocha temne, ale zároveň ma niečo alebo niekto mocou Herkula ťahá dnu.

Vnútro vyzerá presne tak, ako si ho pamätám. Posledná lavica je prázdna. Vpredu sedí zopár starších ľudí, ktorí si moju prítomnosť nevšimli. Keď som sa posadila, pohľad na oltár zamestnal moju fantáziu. Ani som si nevšimla muža, čo si sadol vedľa mňa. Neprestáva na mňa pozerať, no neznepokojuje ma, práve naopak. Tento asi päťdesiatročný muž prekypuje všetkým, čo mne chýba. V jeho sviežej tvári sa odráža neha a láska. Oblečené má hnedé rúcho až po zem a na páse uviazanú bielu šnúru, aby bolo vidieť, že svoj život zasvätil Bohu. Pohľadom sa vpíja do mojich očí, akoby mi videl až do srdca a rúca pevnosť okolo neho. Nemusel nič povedať a vo mne z popola ako fénix vzbĺkol malý plamienok nádeje. S detským výrazom a šibalským úsmevom na perách ku mne natiahol ruku. „Kto ste?“ vyletelo zo mňa skôr, než som si to stihla uvedomiť. Jeho úsmev sa ešte väčšmi rozšíril, keď odpovedal: „Volám sa fráter Elzeár Jakubík.“ Do úst sa mi dralo tisíc otázok naraz, ale ani jedna mi nesadla na jazyk. Stále nerozumiem, kto je tento človek, a prečo mi ponúka svoju ruku. Niečo vo mne ju chcelo prijať. Zatvorila som oči a nechala sa viesť. Keď sme zastali, otvorila som oči. Rozhliadam sa všade, ale jeho niet. Teplo jeho láskavého srdca mi naďalej zohrieva dlaň. Zanechal mi otvorené dvere do spovednice a ja stojím priamo pred nimi. S očakávaním zisťujem, že na druhej strane nie je ten, koho by som si priala vidieť. Už stláčam kľučku, keď starší kňaz prehovoril: „Odchádzaš?“ Jeho hlas bol zvláštne upokojujúci. „Vlastne nie.“ vyjachtala som neistým tónom. „Čo ťa trápi?“ spýtal sa jednoducho. Nechcela som s nikým rozprávať o tej udalosti až doteraz. Náhle som začala rýchlo a nezastaviteľne rozprávať o tom, čo bolo uväznené vo mne. Ako rozbiehajúci vlak som zo seba chrlila slová. S každou ďalšou vetou prichádza úľava. Opadáva to zo mňa ako balvany a môj malý plamienok nádeje sa prudko rozhorel, aby ožiaril moje temné zákutia. Neviem, koľko času som strávila rozprávaním, ale odrazu poletujem ako pierko v letnom vánku. Po chvíľke ticha som sa kňaza spýtala: „Kto je ten mních v kostole?“ Cez mriežku som videla, ako sa prekvapene pozrel: „ Žiadny v tomto kostole nie je.“ „Ale bol tu! Ja som ho videla! Mal dlhé hnedé rúcho a jeho tvár žiarila šťastím. Môže mať okolo 50 rokov. Má prekrásne oči, ktorými sa smeje, ale keď sa mu rozbehnú kútiky úst, roztápajú sa ľady. Ten muž prináša dobro tam, kam vstúpi. Aj Lucifera by presvedčil, aby konal podľa Božích príkazov. Na jeho tvári sa usadila detská nevinnosť, a predsa je dospelý chlap. Prezradil mi svoje meno, volá sa fráter Elzeár.“

„Fráter Elzeár,“ zopakoval kňaz udivene, „Elzeár Jakubík?“

„Presne tak to bolo!“

„Ale to nemohol byť on. Fráter Jakubík zomrel takmer pred tridsiatimi rokmi.“

„Bol to on, videla som ho. Poznali ste ho?“

Kňaz sa zamyslel a napokon začal: „Fráter Elzeár bol františkán, prišiel do Malaciek niekedy v štyridsiatych rokoch a pôsobil tu takmer dvadsať rokov. Hneď po jeho príchode sme si ho všetci obľúbili. Ja som bol ešte dieťa, mal som asi desať. Učil nás v škole náboženstvo a vždy nám rozprával o literatúre. Rozprával s takým presvedčením a radosťou, že sme ho často prosili, aby neodchádzal a ostal s nami aj cez prestávku. Bol ako náš otec, vedel o nás všetko a my sme ho milovali. Hovorili sme mu fráterko Elzeár. On nás brával na rôzne výlety a rozprával nám jeho vymyslené príbehy. Keď mal chvíľku pre seba, sedel za organom, hral a spieval piesne Bohu, čím do kostola prilákal množstvo veriacich. Stal sa vzorom. Okrem katechétu a organistu bol aj spisovateľom. Písal rozprávky, poviedky, romány a mnohé divadelné predstavenia, ktoré s nami nacvičil a vystupovali sme v bývalej Sokolovni či na javisku hotela Tatra alebo v Zámockom parku. Pamätám si na vianočnú rozprávku Podivný zvonček, v ktorej sme spievali aj tancovali. Pri nácviku sme sa toľko nasmiali. Tanec nám vôbec nešiel a fráter sa predsa nevzdával. Písanie jednoducho miloval. Keď sme ho boli navštíviť na smrteľnej posteli, nevládal už chodiť ani rozprávať, a predsa jedným prstom klepkal písmená na stroji až do posledného výdychu. Fráterko nikdy neváhal pomôcť ľuďom, nech išlo o čokoľvek. Vždy tu bol pre nás, zjavil sa, akoby ho posielal Boh, a nemuseli sme mu ani nič hovoriť. On sa pozrel a ihneď vedel, že našu dušu niečo ťaží. Okrem detí ho nasledovali aj dospelí obyvatelia mesta. Nepoznal nepriateľa. Svojím optimizmom, podmanivým úsmevom a radosťou do života prebral nejedno zatvrdnuté srdce k životu. Bol zapálený pre to, čo robil, pre svoje učenie a pre pravdu. Bol to človek nevídaných rozmerov a jedna z najväčších malackých osobností. Škoda, že dnes si na neho spomenie už málokto.“

„Fráter Elzeár bol podľa vašich slov ohromný, nikdy naňho nezabudnem,“ vyhlásila som, „zlepil moje roztrhané vnútro a uzdravil všetky moje rany. Chcem, aby sa o tomto anjelovi dozvedeli všetci.“

V tú noc som nerušene zaspala.